**Nota de premsa**

**La Casa de Cultura de la Diputació de Girona, la Fundació Fita i la Fundació Rafael Masó presenten l’exposició «Pep Camps. Temps i pintura»**

* Dimarts 20 de desembre, a les 19 h, s’inaugura l’exposició «Pep Camps. Temps i pintura», un homenatge de la ciutat de Girona a l’artista gironí en el seu 60è aniversari.
* La mostra, repartida en quatre espais (Casa de Cultura de Girona, Fundació Fita, Casa Masó i La Mercè a partir del 19 de gener de 2023) pretén realçar la trajectòria d’aquest pintor amb una revisió i una reflexió dels seus treballs en el decurs d’aquests quasi quaranta anys de completa dedicació al món de les arts plàstiques.
* S’ha editat un catàleg que recull la relació de les obres exposades, així com textos de Toni Álvarez de Arana, comissari; Iñaki de la Fuente, artista, i Sebastià Goday, gestor cultural.

# Girona, 20 de desembre de 2022

La **Casa de Cultura de la Diputació de Girona** presenta **«Pep Camps, temps i pintura»**, quatre exposicions que mostren la trajectòria artística de Camps, sobretot la seva faceta com a pintor, amb més de dues-centes obres. Les obres es podran visitar a la Casa de Cultura, la Fundació Fita, la Fundació Rafel Masó, fins l’11 de març de 2023 i el Centre Cultural La Mercè a partir de l’19 de gener.

**Casa de Cultura de la Diputació de Girona**

La Casa de Cultura serà l’encarregada d’obrir aquesta sèrie de reconeixements amb una exposició que s’ha volgut centrar en la figura i el moment històric de Pep Camps. El seu dia a dia a Parlavà, les estades a Àsia, les influències literàries, artístiques i musicals, el seu rebuig a la violència... Es presenten conjuntament tots els elements que constitueixen una manera de ser i d’entendre el món. En definitiva, la intenció d’aquest muntatge és delimitar l’artista per donar-ne les claus i, posteriorment, ser capaços d’interpretar qualsevol de les seves obres. Per arribar a aquest punt, ens ha calgut prescindir en diversos moments d’una disposició cronològica de les peces, ja que el mateix Pep Camps sovint torna enrere per replantejar treballs inacabats o en fa de nous amb alguna temàtica que semblava ja enllestida. Així doncs, aquesta anacronia també ens serveix per començar la mostra a partir del canvi de paradigma que van representar per a ell les estades a Àsia, un punt d’inflexió vital que el va marcar profundament. L’altre element que cal destacar és l’Empordà, simbolitzat aquí per un recull d’imatges de l’omnipresent Montgrí, que des de fa uns anys l’artista retrata cada matí des del mateix emplaçament. Podríem dir que, així com la primera estança és més íntima i personal, la segona és més directa, però també serà l’espai que ens acabarà de portar cap al seu univers. Dues sales que es podrien arribar a plantejar com el *yin i el yang*.

**Fundació Fita (Casa de Cultura)**

Al mateix edifici, i després de pujar un tram d’escales també guarnit per dues sèries d’obres, s’arriba a la Fundació Fita, que ocupa el segon espai dedicat a Camps. En aquest cas, el motiu central són les sèries, la manera que té l’artista d’afrontar les seves obres a l’hora de pintar. Pep Camps treballa a partir de temàtiques que, un cop enllestides, queden apartades per començar-ne una altra, tot i que ja hem vist que no sempre és així. En tot cas, això permet mostrar com evoluciona en aquests diferents cicles de treball i veure diversos conjunts complets. El més espectacular, presidint la sala, és «Llums i ombres», un manifest antibel·licista amb Girona com a protagonista, inspirat en la sèrie «Dirty Words Pictures», de Gilbert & George. Els altres dos són la sèrie «Boxers», realitzada a Berlín, sobre el paper comunista de l’Alemanya democràtica, i al fons a la dreta un conjunt de collages destacats al seu moment per Eudald Camps. Una selecció de la qual també sobresurten papers fets a Bangkok, on es poden apreciar la importància del seu periple asiàtic i la transcendència que va tenir per a la seva obra, ja que hi va trobar moltes de les pautes que va fer servir posteriorment.

**Escola Municipal d’Art La Mercè**

El tercer àmbit, l’Escola Municipal d’Art La Mercè, es presenta com una mena de pròleg dels anteriors. Tenint en compte el seu emplaçament, hem estat molt curosos a l’hora de dissenyar-lo, ja que s’ha posat tot l’èmfasi en uns continguts el màxim de didàctics i enriquidors per als alumnes. A partir d’aquesta premissa, presentem el recorregut artístic de Pep Camps abans de marxar cap a Àsia. Són uns moments marcats pels nombrosos viatges que va fer i per la gran quantitat d’informació que va adquirir en aquells anys. Tècniques diverses, estils, museus, exposicions; és l’època de formació posterior als estudis universitaris. El fet de presentar aquesta etapa a partir d’obres realitzades posteriorment a escapades a diferents indrets, permet ensenyar un camí formatiu fruit dels seus desplaçaments i dels llocs visitats. S’ensenyen influències rebudes, el seu pas per l’art conceptual; en definitiva, es mostren com es va forjant un camí d’artista a còpia d’acumular experiències i coneixements.

**Casa Masó**

La Casa Masó, del carrer Ballesteries, tanca aquest cicle. El títol, «Interiors al quadrat», reflecteix a la perfecció el que es veurà: treballs de la sèrie «Interiors», de Pep Camps, dintre dels interiors del que va ser el domicili particular de l’arquitecte Rafael Masó. Aquí jugat amb els contrastos dels colors purs de les obres, que ara substitueixen quadres ja existents en la decoració inicial, de manera que creen noves atmosferes i dialoguen amb les altres obres existents.

Pep Camps és un pintor en estat pur, el resultat d’aquella equació d’art igual a vida, un artista que s’emmiralla en Miles Davis o David Bowie a l’hora de treballar. De la mateixa manera que aquests dos genis plantejaven la música com un tot, trencant fronteres entre estils i barrejant-ne d’altres, les obres de Camps no tenen cap mena de problema per fusionar figuració i abstracció o gestualitat i cinètica, uns plantejaments estètics que a hores d’ara ja han perdut tot el sentit de manera unitària. La pintura com a concepte global, on totes les variacions tenen cabuda i es troben al servei de l’obra de l’art. Fusió pictòrica.

**Catàleg**

L’exposició s’acompanya de la publicació d’un catàleg de 220 pàgines, amb textos en català, castellà i anglès signats pel comissari de l’exposició, Toni Álvarez; Iñaki de la Fuente, artista, i Sebastià Goday, gestor cultural. La publicació conté tota la relació d’obres exposades i es pot trobar a la venda a les llibreries de les comarques gironines.

«Pep Camps. Temps i pintura» s’inaugura a la Casa de Cultura de la Diputació de Girona el dimarts **22 de desembre**, **a les 19 h**, i s’exhibeix simultàniament en tres espais: la Casa de Cultura (planta baixa i segon pis) i la Casa Masó. Al Centre Cultural La Mercè, la inauguració serà el proper 19 de gener de 2023. L’exposició es podrà visitar fins a l’**11 de març de 2023** (de dilluns a divendres d’11 a 20 h, i els dissabtes d’11 a 18 h). Els festius estarà tancada.

*Per a més informació, podeu trucar al telèfon 972 20 20 13 o enviar un correu a* exposicions@casadecultura.cat*.*